# Sodio hipoklorito

Sodio hipokloritoa konposatu ez-organikoa da NaClO formula duena eta sodio katioi batez eta hipoklorito anioi batez osatuta dagoena. Kontsidera daiteke azido hipoklorosoaren sodio-gatza dela.
Sodio hipoklorito anhidroa ez-egonkorra da eta eztanda egin dezake deskonposatzean. Alabaina, sodio hipoklorito pentahidratatua (NaOCl·5H$_2$O ) egonkorra da hotzean gordetzen bada. Solido berde-horia da.
Sodio hipokloritoaren ur-disoluzioak kolore berde-hori hitsa du eta guztion etxeetan desinfektatzaile edo garbitzaile moduan izaten dugun lixiba da.

## Prestaketa

Hainbat maneraz presta daiteke sodio hipokloritoa. Bi dira erabilienak.
Sodio hidroxidozko ur-disoluzio batean zehar kloro gasa pasarazten denean beheko erreakzioa gertatzen da sodio hipokloritoa eta sodio kloruroa eratuz. Kloroa erreduzitu eta oxidatu egiten da aldi berean, hots, dismutazioa pairatzen du.
    Cl$_2$ (g) + 2 NaOH (aq) → NaCl (aq) + NaClO (aq) + H$_2$O (aq)
Sodio hipoklorito pentahidratatua ere presta daiteke metodo honen bidez.
Gatzunaren hidrolisia baliatzen duten hainbat prozesu ere usa daitezke. Gatzunaren hidrolisiaren bidez lehen urratsean sodio hidroxidoa eta kloro gasa sintetizatzen dira eta, ondoren, nahastu egiten dira sodio hipokloritoa lortzeko. Hauek dira erreakzioak:
2 NaCl + 2 H$_2$O → 2 NaOH + H$_2$ + Cl$_2$
Cl$_2$ + 2 NaOH → NaCl + NaClO + H$_2$O
Prozesuaren lehen urratsa sosa kaustikoa eta kloroa lortzeko kloro-alkali izeneko prozesu industriala da. Ekoizten den hipoklorito-kantitatea kloroak disoluzioan egiten duen denboraren eta tenperaturaren menpe dago. Zenbat eta denbora gehiago egon kloroa disoluzioan sodio hidroxidoarekin harremanetan orduan eta hipoklorito gehiago. Bestetik tenperatura asko igotzea ez da komeni, 60 °C-rik gora hipokloritoa klorato bihurtzen azkar hasten baita.
3 NaClO → NaClO$_3$ + 2 NaCl

## Erabilera

Sodio hipokloritoaren erabilera ia guztiak uretan disolbaturik da, kontzentrazio txikiagoa edo handiagoa duelarik, hots, lixiba moduan. Ondorioz lixibari ematen zaizkion erabilerak dira nagusienak: garbiketa-agentea, dekoloratzailea, desinfektatzailea, usain-kengarria eta hondar-uren tratamentuan.

## Erreferentziak

* ↑ Bretherick's handbook of reactive chemical hazards.. (7th ed.. argitaraldia) Elsevier 2007 ISBN 978-1-60119-265-3. PMC 123506100. (Noiz kontsultatua: 2021-01-10).
* ↑ (Ingelesez) Applebey, Malcolm Percival. (1919-01-01). «XCVI.—Sodium hypochlorite» Journal of the Chemical Society, Transactions 115 (0): 1106–1109. doi:10.1039/CT9191501106. ISSN 0368-1645. (Noiz kontsultatua: 2021-01-10).
* ↑ (Ingelesez) Vogt, Helmut; Balej, Jan; Bennett, John E.; Wintzer, Peter; Sheikh, Saeed Akbar; Gallone, Patrizio; Vasudevan, Subramanyan; Pelin, Kalle. (2010). «Chlorine Oxides and Chlorine Oxygen Acids» Ullmann's Encyclopedia of Industrial Chemistry (American Cancer Society) doi:10.1002/14356007.a06_483.pub2. ISBN 978-3-527-30673-2. (Noiz kontsultatua: 2021-01-10).
* ↑ «Sodium Hypochlorite - Molecule of the Month October 2011 - HTML-only version» www.chm.bris.ac.uk (Noiz kontsultatua: 2021-01-10).
* ↑ Tilley, R. J. D.. (2004). Understanding solids : the science of materials. J. Wiley ISBN 0-470-85275-5. PMC 54543926. (Noiz kontsultatua: 2021-01-10).

## Kanpo estekak

* Datuak: Q407204
* Multimedia: Sodium hypochlorite / Q407204